**** 

На основу члана 43 став 1 тачка 5 Закона о запошљавању и осигурању за случај незапослености („Сл. гласник РС“, бр. 36/09, 88/10, 38/15, 113/17 – др. закон и 113/17), члана 11 став 1 тачка 3 Закона о професионалној рехабилитацији и запошљавању особа са инвалидитетом („Сл. гласник РС“, бр. 36/09 и 32/13), Акционог плана за период од 2021. до 2023. године за спровођење Стратегије запошљавања у Републици Србији за период од 2021. до 2026. године („Сл. гласник РС“, бр. 30/21) и чл. 67, 104 и 129 Правилникa о критеријумима, начину и другим питањима од значаја за спровођење мера активне политике запошљавања („Сл. гласник РС“, бр. 102/15, 5/17 и 9/18) Локалног акционог плана запошљавања града Крушевца за 2023.годину и Споразума о уређивању међусобних права и обавеза у реализацији мера активне политике запошљавања у 2023.години ( бр. 1308-101-2/2023 и II 404-902/2023 од 16.05.2023.год.), дана 05.06.2023.године

**ГРАД КРУШЕВАЦ И НАЦИОНАЛНА СЛУЖБА ЗА ЗАПОШЉАВАЊЕ**

**Расписују**

**ЈАВНИ ПОЗИВ**

**ЗА РЕАЛИЗАЦИЈУ МЕРЕ СТИЦАЊА ПРАКТИЧНИХ ЗНАЊА**

**У 2023. ГОДИНИ**

**I ОСНОВНЕ ИНФОРМАЦИЈЕ**

Мера стицања практичних знања ( у даљем тексту :мера ) подразумева стицање практичних знања и вештина незапосленог обављањем конкретних послова код послодавца који припада приватном сектору.

У меру се могу укључити незапослена лица из следећих категорија:

* лица без завршене средње школе, односно без квалификација, укључујући и лица која су завршила функционално основно образовање одраслих (ФООО), који у укупном броју планираних полазника учествују са најмање 40%;
* лица са средњим образовањем, која се налазе на евиденцији незапослених Националне службе за запошљавање (у даљем тексту: Национална служба) дуже од 12 месеци, без обзира на врсту квалификације и радно искуство, а која немају адекватна и применљива знања, вештине и компетенције за обављање конкретних послова.

Приоритет за укључивање у меру имају особе са инвалидитетом и Роми.

Програм стицања практичних знања сачињава послодавац и подразумева садржаје учења у циљу стицања практичних знања и вештина за рад на конкретним пословима, у трајању од 3 месеца, ареализује се кроз:

1. заснивање радног односа **на одређено време:**
* послодавац остварује право на накнаду трошкова зараде за укљученo лицe у трајању од **3 месеца** иима обавезу да задржи лице у радном односу још **3 месеца** након завршетка Програма (укупно трајање 6 месеци);
1. заснивање радног односа **на неодређено време** (на почетку Програма или до истека трећег месеца, односно завршетка Програма):
* послодавац остварује право на накнаду трошкова зараде за укљученo лицe у трајању од **3 месеца** и има право на накнаду трошкова зараде за још 3 месеца, односно у укупном трајању од **6 месеци**; послодавац има обавезу да задржи лице у радном односу још најмање **6 месеци** након истека периода финансирања (укупно трајање 12 месеци).

За време трајања мере, Национална служба и Град рефундирају послодавцу на месечном нивоу нето минималну зараду лица (за пун фонд радних часова) и припадајући порез и доприносе за обавезно социјално осигурање у трајању од 3 или 6 месеци (у зависности од врсте радног односа).

Средства додељена по основу мере су **de minimis** државна помоћ.

**II УСЛОВИ УЧЕШЋА**

Право учешћа у реализацији мере може да оствари послодавац под условом:

* да припада приватном сектору (удео приватног капитала у власничкој структури 100%);
* да има регистровано пословно седиште или организациону јединицу на подручју Града;
* да је у дозвољеном оквиру опредељеног износа за de minimis државну помоћ у текућој фискалној години и претходне две фискалне године, у складу са прописима за доделу државне помоћи;
* да има Програм стицања практичних знања којима треба да овлада лице;
* да измирује обавезе по основу пореза и доприноса за обавезно социјално осигурање у законским роковима;
* да у последњих шест месеци није био дуже од 30 дана непрекидно евидентиран у регистру дужника принудне наплате Народне банке Србије;
* да је измирио раније уговорне и друге обавезе према Националној служби и Граду , осим за обавезе чија је реализација у току, уколико исте редовно измирује;
* да на конкретним пословима запошљава незапосленог са евиденције Националне службе, филијала Крушевац и са пребивалиштем на подручју Града, а из категорије лица дефинисане овим јавним позивом и у складу са важећим актима Националне службе, који задовољава опште и посебне услове за укључивање у меру и:
* нема искуства и знања за обављање послова за које се организује Програм,
* није био/ла у радном односу код подносиоца захтева у периоду од 6 месеци пре подношења захтева;
* да има одговарајуће кадровске капацитете, односно:
* има запосленог ментора (са пуним месечним фондом радних сати) са најмање средњим образовањем, а у складу са нивоом квалификације захтеваним у стандарду посла, који поседује знања и вештине у складу са захтевима посла, односно има сертификате, лиценце, потврде као доказ стручности у областима за које ће бити задужен и има најмање 18 месеци радног искуства на истим или сличним пословима дефинисаним Програмом;,
* за лица без завршеног средњег образовања, односно без квалификација, и лица са завршеним ФООО, ментор може да има завршену основну школу, уколико испуњава све остале наведене услове из претходног става;
* да има техничке, просторне и друге капацитете за реализацију мере, односно да радни простор, техничка средства и опрема по функционалности одговарају захтевима посла и у складу су са радним местом за које лица стичу практична знања и вештине, као и да обезбеди све услове у складу са прописима о безбедности и заштити на раду.

**Пре укључивања у меру Национална служба врши проверу испуњености законских и услова Јавног позива за незапослена лица.**

**III ПОДНОШЕЊЕ ЗАХТЕВА**

**Документација** **за подношење захтева:**

* захтев за учешће у мери на прописаном обрасцу ;
* фотокопија решења надлежног органа о упису у регистар, уколико подносилац захтева није регистрован у Агенцији за привредне регистре; уколико делатност обавља изван седишта послодавца (издвојено место), односно у издвојеном организационом делу (огранак) – извод из регистра или одлука надлежног органа о образовању организационог дела;
* уколико подносилац захтева меру реализује на локацији изван свог седишта, односно организационог дела, потребно је да достави доказ о локацији на којој се реализује мера (споразум о пословно-техничкој сарадњи, уговор о закупу простора и сл.);
* извод из акта о систематизацији и организацији послова за које ће лице стицати практична знања и вештине или опис послова, у случају да послодавац нема законску обавезу усвајања акта о систематизацији и организацији послова;
* доказ о квалификацијама ментора за оспособљавање лица ( диплома,уверење, лиценца )

Проверу испуњености услова Национална служба врши увидом у податке о којима се води службена евиденција.

Национална служба задржава право да тражи и друге доказе релевантне за одлучивање о захтеву подносиоца.

**Начин подношења захтева**

Захтев за учешће у програму и осталом потребном документацијом, подноси се препорученом поштом или доставом преко писарнице Градске управе града Крушевца са назнаком „ Пријава за програм стицања практичних знања “.

Захтев се подноси на прописаном обрасцу, који се може добити у Служби за привреду Градске управе (канц.бр.23) или преузети са сајтова [www.krusevac.rs](http://www.krusevac.rs) и [www.nsz.gov.rs](http://www.nsz.gov.rs)

**IV ДОНОШЕЊЕ ОДЛУКЕ**

Одлука о одобравању средстава за меру доноси се на основу провере испуњености услова из Јавног позива, бодовања и рангирања поднетог захтева за учешће у мери.

У циљу провере испуњености услова из Јавног позива, Национална служба ће извршити службени обилазак послодавца.

**Бодовање поднетих захтева**

Приликом бодовања захтева који су испунили услове из Јавног позива узимају се у обзир следећи критеријуми:

|  |
| --- |
| **БОДОВНА ЛИСТА** |
| **Бр.** | **Критеријуми** | **Бодови** |
| 1. | **Кадровски капацитети**(радно искуство ментора) | Више од 60 месеци | 20 |
| Од 36 до 60 месеци | 10 |
| Од 18 до 36 месеци | 5 |
| 2. | **Делатност послодавца** (претежна) | Производна | 20 |
| Услужна  | 10 |
| Остало | 5 |
| 3. | **Дужина обављања делатности**  | Пословање дуже од 5 година  | 20 |
| Пословање од 3 до 5 година | 15 |
| Пословање од 1 до 3 године | 10 |
| Пословање до 1 године | 5 |
| 4. | **Претходно коришћена средства Националне службе кроз меру стицања практичних знања\*** | Проценат запослених лица по завршетку уговорне обавезе\*\* | Више од 50% запослених лица | 40 |
| Запослено до 50% лица | 20 |
| Није било запослених | 0 |
| Послодавац раније није користио финансијска средства  | 40 |
| Уговорна обавеза послодавца још траје | 20 |
| **МАКСИМАЛАН БРОЈ БОДОВА** | **100** |

\*Критеријум „Претходно коришћена средства Националне службе кроз меру стицања практичних знања“ односи се на програм стицања практичних знања спроведен по јавним позивима у 2020, 2021. и 2022. години, које је финансирала делимично или у целости Национална служба.

\*\*Критеријум „Проценат запослених лица по завршетку уговорне обавезе“ подразумева однос броја лица која су на 180-ти дан по изласку из мере/завршетку уговорне обавезе задржана у радном односу код истог или су засновала радни однос код другог послодавца и броја лица која су била укључена у програм код подносиоца захтева. Наведене податке Национална служба ће утврдити на основу увида у базу података из свог информационог система.

 Уколико постоји већи број захтева са истим бројем бодова, одлучиваће се по редоследу подношења захтева.

Ранг листа објављује се на огласној табли надлежне филијале.

**Динамика одлучивања**

Одлука о одобравању средстава доноси се у року од 30 дана од дана пријема захтева. Изузетно, захтеви који испуњавају услове Јавног позива, а по којима није позитивно одлучено у наведеном року, могу бити поново узети у разматрање уколико се за то стекну услови.

Национална служба и Град задржавају право да приликом одлучивања по поднетом захтеву изврши корекцију броја тражених лица, у складу са расположивом квотом.

**V ЗАКЉУЧИВАЊЕ УГОВОРА**

Начелник градске управе, Национална служба и послодавац у року од 45 дана од дана доношења одлуке о одобравању средстава закључују уговор којим уређују међусобна права и обавезе. У случају да од датума доношења одлуке до краја календарске године у којој је донета одлука има мање од 45 дана, уговор између Начелника градске управе,Националне службе и послодавца мора бити закључен до краја календарске године.

Послодавац је у обавези да пре закључивања уговора достави Националној служби уговор о раду са лицем. Датум заснивања радног односа са лицем мора бити после датума доношења одлуке о одобравању средстава.

**Документација за закључивање уговора са послодавцем**

У циљу закључивања уговора послодавац је у обавези да достави и одговарајућа средства обезбеђења уговорних обавеза, и то:

**1.** **За** **предузетника**:

* + за одобрена средства у износу до 3.000.000,00 динара – две истоветне бланко трасиране менице корисника средстава са два жиранта и меничним овлашћењима;
	+ за одобрена средства у износу од 3.000.001,00 динар и више – банкарска гаранција у вредности одобрених средства са роком важења од 18 месеци од дана издавања.

**2.** **За** **правно** **лице**:

* + за одобрена средства у износу до 3.000.000,00 динара – две истоветне бланко соло менице са меничним овлашћењима;
	+ за одобрена средства у износу од 3.000.001,00 динар и више – банкарска гаранција у вредности одобрених средства са роком важења од 18 месеци од дана издавања.

Уз достављена средства обезбеђења неопходно је приложити:

* + потврду о пријему захтева за регистрацију менице (за правна лица);
	+ фотокопију картона депонованих потписа код пословне банке, за текући рачун на који ће бити пренета средства на име рефундације зараде лица;
	+ фотокопију / очитану личну карту овлашћеног лица корисника средстава / жиранта и
	+ друге доказе у зависности од статуса жиранта.

Жирант може бити свако пословно способно физичко лице које је у радном односу на неодређено време, физичко лице које самостално обавља своју делатност (предузетник), односно лице које самостално обавља делатност у складу са посебним законом (нпр. адвокат, нотар, јавни извршитељ и сл.), пензионер.

**VI ОБАВЕЗЕ ИЗ УГОВОРА**

Послодавац је у обавези да:

* + заснује радни однос са незапосленим ради стицања практичних знања и вештина за рад на конкретним пословима;
* Националној служби достави доказ да је са лицем укљученим у меру на одређено време,до истека трећег месеца, односно завршетка Програма, закључио уговор о раду на неодређено време, у циљу остваривања права на накнаду трошкова зараде за још три месеца, односно у укупном трајању од 6 месеци (достављају само послодавци који желе наставак мере са лицем после прва 3 месеца);
	+ оспособљава лице за рад на конкретним пословима у трајању од 3 месеца, у складу са Програмом стицања практичних знања и вештина;
	+ месечно, у складу са законом и законским роковима, обрачунава и исплаћује нето зараду лицу укљученом у меру, најмање у висини одобреног износа;
	+ месечно, за месец који претходи текућем месецу, доставља Националној служби захтев за учешће у финансирању зараде и доказе о исплати зараде лицу укљученом у меру и уплати припадајућег пореза и доприноса за обавезно социјално осигурање;
	+ изда лицу потврду о стеченом практичном знању за обављање послова са наведеним компетенцијама у областима у којима је лице стекло практична знања и вештине;
	+ достави Националној служби копију потврде о стеченом практичном знању;
	+ задржи лице у радном односу најмање 3 месеца по истеку периода стицања практичних знања и вештина, односно 6 месеци након истека периода финансирања;
	+ запослена лица не уступа на рад другом послодавцу;
	+ у случају престанка радног односа лицу укљученом у меру, заснује радни однос са другим незапосленим лицем које испуњава потребне услове у складу са Јавним позивом, у року до 30 дана од дана престанка радног односа и задржи га у радном односу најкраће до истека уговором предвиђеног рока продуженог за период спроведене замене;
	+ омогући Националној служби контролу реализације уговорне обавезе и
	+ обавести Националну службу о свим променама које су од значаја за реализацију уговора, у року од 8 дана од дана настанка промене.

У случају да послодавац не реализује обавезе утврђене уговором, дужан је да изврши повраћај исплаћених средстава, увећаних за законску затезну камату од датума преноса средстава.

**VII ЗАШТИТА ПОДАТАКА О ЛИЧНОСТИ**

Сви подаци о личности који буду достављени Националној служби и Граду биће обрађивани искључиво у сврху учешћа у Јавном позиву, а у складу са Законом о заштити података о личности.

Приступ личним подацима имаће само овлашћена лица Националне службе и Градакоја су обавезана на чување поверљивости података о личности и неће их откривати трећој страни, осим ако је то неопходно у сврху контроле поступка спровођења Јавног позива или ревизије.

Национална служба ће чувати податке о личности у законом предвиђеном року, уз примену одговарајућих техничких, организационих и кадровских мера.

Лица чији се подаци обрађују имају право на приступ, исправку и брисање својих података, право на ограничење обраде својих података, право на приговор и право на притужбу Поверенику за информације од јавног значаја и заштиту података о личности.

**VIII ОСТАЛЕ ИНФОРМАЦИЈЕ**

Информације о програму могу се добити у Служби за привреду Градске управе (канц.бр.23),(телефон 414-853, 414-723) и у Националној служби, филијала Крушевац ( телефон 412-535 )

Јавни позив је отворен од дана објављивања на сајтовима Града и Националне службе до утрошка расположивих средстава издвојених за ову намену, а најкасније до **31.08.2023**. године.